બહુ ઓછા માણસો જીવનમાં મધ્યમ માર્ગને સ્વીકારે છે. મોટા ભાગના માણસો અતિરેકથી પીડાતા હોય છે. કેટલાક એમ જ માને છે કે કશું જ કરવું નથી, માત્ર પૈસો ભેગો કરવો છે. ચારેબાજુ વૈભવ ઊભો કરવો છે. બંગલાઓ બાંધવા છે, આસપાસ બગીચા ઉછેરવા છે. બગીચા ઉછેરે છે ખરા, પણ પૉર્ચમાંથી એની ગાડી નીકળતી હોય ત્યારે ફૂલ તરફ જોવાની પણ એને ફુરસદ હોતી નથી. ટેરેસ ફ્લૅટમાંથી આકાશ તરફ જોવાની કે તારા સાથે ગૂફતેગો કરવાની ફુરસદ હોતી નથી.